3 หุ้นอุปกรณ์การแพทย์ เด้งรับดีมานด์ “ATK” พุ่ง โบรกฯชู SMD ท็อปพิก เป้า 20 บ.
WINMED-TM-SMD ราคาพุ่ง! รับดีมานด์ "ATK" เพิ่มขึ้น หลังยอดติดเชื้อวันนี้พุ่งเกิน 5 พันคน โดยคาดว่ารายได้ไตรมาส 4/2564 จะเติบโตขึ้นทั้ง 3 บริษัท โบรกฯ ชู SMD ท็อปพิก แนะนำ “ซื้อ” 20 บ
6 ม.ค. 2565

ผู้สื่อข่าวรายงานว่าวันนี้ (6 ม.ค. 2565) ณ เวลา 10:48 น. หุ้นกลุ่มอุปกรณ์การแพทย์ต่างปรับตัวขึ้น โดยเฉพาะผู้นำเข้าชุดตรวจ ATK  หลังจากจำนวนผู้ติดเชื้อ COVID ในไทยพุ่งสูงขึ้นอีกเกิน 5 พันราย สำหรับราคาหุ้นที่ปรับตัวขึ้น นำโดยราคาหุ้น บริษัท เซนต์เมด จำกัด (มหาชน) หรือ SMD อยู่ที่ระดับ 15.40 บาท เพิ่มขึ้น 0.60 บาท หรือ 4.05% โดยทำจุดสูงสุดที่ 15.60 บาท และทำจุดต่ำสุดที่ 15.10 บาท ด้วยมูลค่าการซื้อขาย 193.21 ล้านบาท
เช่นเดียวกับ บริษัท วินเนอร์ยี่ เมดิคอล จำกัด (มหาชน) หรือ WINMED อยู่ที่ระดับ 6.40 บาท เพิ่มขึ้น 0.25 บาท หรือ 4.07% โดยทำจุดสูงสุดที่ 6.50 บาท และทำจุดต่ำสุดที่ 6.25 บาท ด้วยมูลค่าการซื้อขาย 55.54 ล้านบาท
รวมทั้งบริษัท เทคโนเมดิคัล จำกัด (มหาชน) หรือ TM อยู่ที่ระดับ 3.80 บาท เพิ่มขึ้น 0.06 บาท หรือ 1.60% โดยทำจุดสูงสุดที่ 3.86 บาท และทำจุดต่ำสุดที่ 3.74 บาท ด้วยมูลค่าการซื้อขาย 54.10 ล้านบาท
ด้าน บริษัท หลักทรัพย์โกลเบล็ก จำกัด ระบุในบทวิเคราะห์ (6 ม.ค. 2565) ว่าจำนวนผู้ติดเชื้อ COVID ในไทยพุ่งเกิน 5 พันคนต่อวันส่งผลบวกต่อ TM ที่นำเข้าชุดตรวจ ATK ทั้งแบบ Professional Use และ Home use ซึ่งเริ่มจำหน่ายตั้งแต่ไตรมาส 3/2564 ขณะที่ WINMED ให้บริการห้องปฏิบัติการตรวจยืนยันเชื้อ COVID-19 พร้อมจำหน่ายชุดตรวจ ATK ซึ่งสามารถตรวจสายพันธุ์ Omicron ได้ตั้งแต่ปลายไตรมาส 3/2564 และ SMD ที่มีการนำเข้าชุดตรวจ ATK เข้ามาจำหน่ายผ่านร้าน 7-11 ซึ่งสามารถกระจายสินค้าได้ทั่วประเทศเริ่มจำหน่ายตั้งแต่ปลายไตรมาส 3/2564
ทั้งนี้ทางฝ่ายวิจัยมีมุมมองบวกทั้ง TM, WINMED และ SMD ซึ่งเป็นผู้นำเข้าและจำหน่ายชุดตรวจ ATK โดยคาดว่ารายได้ไตรมาส 4/2564 จะเติบโตขึ้นทั้ง 3 บริษัท อย่างไรก็ตามทางฝ่ายวิจัยเลือก SMD เป็น Top pick เนื่องจากมีการขายชุดตรวจ ATK ผ่านร้าน 7-11 ทำให้สามารถกระจายสินค้าได้คลอบคลุมมากกว่าคู่แข่งอีกทั้ง PE Ratio ยังอยู่ในระดับต่ำที่ 10.50 เท่า แนะนำ “ซื้อ” ราคาเป้าหมาย 20 บาท ขณะที่ TM ซื้อขายที่ PE Ratio อยู่ที่ 33.40 เท่า และ WINMED ซื้อขายที่ PE Ratio อยู่ที่ 40.90 เท่า ราคาเป้าหมาย 7.80 บาท